**Отговор от Траш Юнивърс във връзка с материал на Биволъ от 28.08.2019**

Във връзка с публикуван материал от името на Биволъ на 28.08.2019 година бихме искали да изразим своето становище по изложената в материала тема, която засяга нашата компания и евентуалните й отношения с други чуждестранни фирми.

На първо място искаме да заявим, че по наше мнение не е коректно и правилно медиите или отделни лица да поставят под съмнение решенията на институциите, чиято основна дейност и отговорност е да съблюдават законодателството на Република България във връзка с издаването на всякакви по вид разрешителни, които са от тяхната компетентност.

Държим да е ясно, че щом сме получили съответните разрешителни и лицензи от компетентните органи, това автоматично означава, че сме предоставили необходимата документация за това, че притежаваме площадка и разрешение за съхранение и обработване на конкретни количества и конкретни видове отпадъци.

Считаме, че щом РИОСВ Стара Загора ни е издало разрешително за извършването на определена дейност, специалистите, работещи там, са направили необходимите проучвания и анализи, според които са стигнали до заключение, че конкретното инвестиционно намерение е целесъобразно, притежава икономическа логика и не представлява по никакъв начин нарушение както на българското, така и на европейското законодателство.

Основната дейност на фирма „Траш юнивърс“ ЕООД се отнася до дейности, свързани с управлението на отпадъци. Нашата компания не се занимава с директен внос на отпадъци от чужбина, а по скоро с тяхното управление. Отпадъците се доставят чрез компании, които са лицензирани да търгуват с такъв тип суровини и имат възможност да направят внос на разрешения им по лиценз отпадък.

Поради този факт, искаме категорично да опровергаем твърдението, че нашата компания притежава договор или каквато и да било договореност със споменатите фирми Еко Валсабия и Еко Експорт, защото към момента не осъществяваме пряк контакт с чуждестранни компании по повод внос.

Фирма „Траш юнивърс“ ЕООД притежава площадка за съхранение на отпадъци, която се намира на територията на гр. Гълъбово в Старозагорска област. Част от дейността на фирмата освен съхраняване на отпадъци, включва и тяхното преработване. Самото третиране на отпадъци от наша страна се състои в тяхното раздробяване до по-малка фракция, което се случва с помощта на специализирани шредиращи съоръжения. Другата основна работа, която се извършва от нашето дружество е смесването на точно определени типове неопасни отпадъци, благодарение на което се получава т.нар. специализирано РДФ гориво. Въпросното смесване се извършва с цел да се постигнат подходящи параметри за последващо оползотворяване на въпросната суровина, като алтернативно гориво.

Полученият отпадък, продаваме най-често на дружества, които се занимават с производство на енергия, защото в подобен тип предприятия подходящо за внедряване в производствената дейност, е именно твърдото модифицирано гориво или накратко РДФ, което ние получаваме.

Не виждаме по никакъв начин нашата роля по отношение на засегнатия казус с изхвърлените норки край Сливен, тъй като нямаме никаква свързаност с упоменатата фирма „Мин Инвест“ ООД.

Не смятаме за нужно всички юридически лица, които се намират в непосредствена близост до конкретни производствени предприятия, да бъдат свързвани с тях.

Неприятно ни е, че не потърсихте по никакъв начин нашето становище по време на съставянето на въпросната публикация. Поради този факт са на лице изключително много неточности, които ни причиняват неудобства и вреди, и затова би било редно да получим Вашето официално извинение във връзка с тях!

В противен случай ще бъдем принудени да Ви заведем дело за уронване на авторитета на Дружеството!

29.08.2019г. От Ръководството на „Траш Юнивърс“ ЕООД

Гр. Гълъбово